CYNLLUNIO GWLAD A THREF, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Cynllunio (Cyfarwyddiadau Diogelwch Gwladol a Chynrychiolwyr Penodedig) (Cymru) 2006 a deuant i rym ar 7 Mehefin 2006. 2 Mae'r Rheoliadau hyn yn gymwys o ran Cymru. Dehongli 2 1 Yn y Rheoliadau hyn– ystyr “yr awdurdod cyfarwyddo” (“the directing authority”) yw'r Cynulliad Cenedlaethol neu, yn ôl y digwydd, yr Ysgrifennydd Gwladol; ystyr “y brif Ddeddf” (“the principal Act”) yw Deddf Cynllunio Gwlad a Thref 1990; ystyr “cyfarwyddyd” (“direction”) yw cyfarwyddyd a roddir gan yr awdurdod cyfarwyddo o dan– adran 321(3) o'r brif Ddeddf; paragraff 6(6) o Atodlen 3 i'r Ddeddf Adeiladau Rhestredig; neu paragraff 6(6) o'r Atodlen i'r Ddeddf Sylweddau Peryglus; mae i “cyfathrebu electronig” a “cyfathrebiad electronig” yr ystyr a roddir i “electronic communication” yn adran 15(1) o Ddeddf Cyfathrebu Electronig 2000 ; ystyr “cynrychiolydd penodedig” (“appointed representative”) yw person a benodir gan Gwnsler Cyffredinol y Cynulliad Cenedlaethol o dan– adran 321(5) neu (6) o'r brif Ddeddf fel y'i haddaswyd gan adran 321B(2) o'r Ddeddf honno; paragraff 6A(1) neu (2) o Atodlen 3 i'r Ddeddf Adeiladau Rhestredig fel y'i haddaswyd gan baragraff 8(2) o Atodlen 3 i'r Ddeddf honno; neu paragraff 6A(1) neu (2) o'r Atodlen i'r Ddeddf Sylweddau Peryglus, fel y'i haddaswyd gan baragraff 8(2) o'r Atodlen i'r Ddeddf honno; mae “dogfen” (“document”) yn cynnwys ffotograff, map neu blan; ystyr “y Ddeddf Adeiladau Rhestredig” (“the Listed Buildings Act”) yw Deddf Cynllunio (Adeiladau Rhestredig ac Ardaloedd Cadwraeth) 1990; ystyr “y Ddeddf Sylweddau Peryglus” (“the Hazardous Substances Act”) yw Deddf Cynllunio (Sylweddau Peryglus) 1990; ystyr “y partïon” (“the parties”) yw– y person sy'n gwneud yr archiad am gyfarwyddyd; a y cynrychiolydd penodedig; ystyr “person yr effeithir arno” (“affected person”) yw'r person a gaiff ei atal, drwy gyfarwyddyd, rhag gwrando neu archwilio tystiolaeth gaeedig mewn ymchwiliad lleol os rhoddir cyfarwyddyd; mae “sylwadau ysgrifenedig” (“written representations”) yn cynnwys dogfennau ategol; ystyr “tystiolaeth gaeedig” (“closed evidence”) yw tystiolaeth sy'n ddarostyngedig i gyfarwyddyd; ac ystyr “tystiolaeth gaeedig bosibl” (“potentially closed evidence”) yw tystiolaeth y mae archiad am gyfarwyddyd wedi'i wneud mewn perthynas â hi. 2 Yn y Rheoliadau hyn, ac mewn perthynas â defnyddio cyfathrebu electronig at unrhyw un o ddibenion y Rheoliadau hyn y gellir ei gyflawni'n electronig– a mae'r term “cyfeiriad”(“address”) yn cynnwys unrhyw rif neu gyfeiriad a ddefnyddir at ddibenion cyfathrebu o'r fath; b mae cyfeiriadau at hysbysiadau, sylwadau neu ddogfennau eraill, neu at gopïau o'r dogfennau hynny, yn cynnwys cyfeiriadau at y dogfennau hynny neu gopïau ohonynt ar ffurf electronig. 3 Mae paragraffau (4) i (8) yn gymwys pan fo cyfathrebiad electronig yn cael ei ddefnyddio gan berson er mwyn cyflawni unrhyw ofyniad yn y Rheoliadau hyn i roi unrhyw ddatganiad, hysbysiad neu ddogfen arall i unrhyw berson arall (“y derbynnydd”) neu i'w anfon neu i'w hanfon ato. 4 Cymerir y bydd y gofyniad wedi'i gyflawni pan fo'r hysbysiad neu'r ddogfen arall a drosglwyddir drwy gyfrwng y cyfathrebiad electronig- a yn un y gall y derbynnydd ei gyrchu neu ei chyrchu; b yn ddarllenadwy ym mhob manylyn o bwys; ac c yn ddigon parhaol fel bod modd cyfeirio ato neu ati yn nes ymlaen. 5 Ym mharagraff (4), ystyr “yn ddarllenadwy ym mhob manylyn o bwys” yw bod yr wybodaeth a geir yn yr hysbysiad neu'r ddogfen arall ar gael i'r derbynnydd o leiaf i'r un graddau â phe bai wedi ei hanfon neu ei rhoi drwy gyfrwng dogfen ar ffurf brintiadwy. 6 Os caiff y derbynnydd y cyfathrebiad electronig y tu allan i'w oriau busnes, cymerir ei fod wedi'i gael ar y diwrnod gwaith nesaf; ac, at y diben hwn, ystyr “diwrnod gwaith” yw diwrnod nad yw'n ddydd Sadwrn, yn ddydd Sul, yn ŵyl y Banc nac yn ŵyl gyhoeddus arall. 7 Bydd gofyniad yn y Rheoliadau hyn i unrhyw ddogfen fod yn ysgrifenedig wedi'i gyflawni pan fo'r ddogfen honno yn bodloni'r meini prawf ym mharagraff (4), ac mae “ysgrifenedig” ac ymadroddion cytras i'w dehongli yn unol â hynny. 8 Caniateir cydymffurfio â gofyniad yn y Rheoliadau hyn i anfon mwy nag un copi o ddatganiad neu ddogfen arall drwy anfon un copi yn unig o'r datganiad neu'r ddogfen arall o dan sylw a hynny ar ffurf electronig. Y rheoliadau penodol sy'n gymwys mewn achosion penodol 3 1 Mae'r Rheoliadau hyn yn gymwys pan fo'r awdurdod cyfarwyddo yn ystyried rhoi neu pan fo wedi rhoi cyfarwyddyd o dan unrhyw un o'r darpariaethau canlynol– a adran 321(3) o'r brif Ddeddf; b paragraff 6(6) o Atodlen 3 i'r Ddeddf Adeiladau Rhestredig; neu c paragraff 6(6) o'r Atodlen i'r Ddeddf Sylweddau Peryglus. 2 Mae rheoliad 4 yn gymwys i bob cynrychiolydd penodedig. 3 Mae rheoliadau 5 i 14 yn gymwys o ran achos lle mae cynrychiolydd penodedig wedi'i benodi o dan– a adran 321(5) o'r brif Ddeddf; b paragraff 6A(1) o Atodlen 3 i'r Ddeddf Adeiladau Rhestredig; neu c paragraff 6A(1) o'r Atodlen i'r Ddeddf Sylweddau Peryglus. Swyddogaethau cynrychiolydd penodedig 4 1 Swyddogaeth gyntaf cynrychiolydd penodedig yw cynrychioli buddiannau'r person yr effeithir arno drwy wneud y canlynol– a derbyn cyfarwyddiadau gan y person yr effeithir arno cyn cael copïau o dystiolaeth gaeedig bosibl; b cyflwyno sylwadau ysgrifenedig ynghylch a ddylid rhoi cyfarwyddyd; ac c mewn perthynas â gwrandawiad a gynhelir yn unol â rheoliad 10– i ymdrin â materion rhagarweiniol, ii gwneud argymhellion, a iii croesholi tystion. 2 Ail swyddogaeth y cynrychiolydd penodedig yw cynrychioli buddiannau'r person yr effeithir arno drwy wneud y canlynol– a os penodwyd cynrychiolydd penodedig o dan– i adran 321(6) o'r brif Ddeddf; ii paragraff 6A(2) o Atodlen 3 i'r Ddeddf Adeiladau Rhestredig; neu iii paragraff 6A(2) o'r Atodlen i'r Ddeddf Sylweddau Peryglus, derbyn cyfarwyddiadau gan y person yr effeithir arno cyn cael copïau o dystiolaeth gaeedig; b ymdrin â materion rhagarweiniol o ran tystiolaeth gaeedig mewn perthynas ag ymchwiliad lleol; c gwneud argymhellion neu groesholi tystion, o ran tystiolaeth gaeedig, mewn ymchwiliad lleol; ac ch bod yn bresennol mewn ymweliadau â safleoedd. 3 Trydedd swyddogaeth cynrychiolydd penodedig yw sicrhau bod y copïau o'r dystiolaeth gaeedig neu'r dystiolaeth gaeedig bosibl yn cael eu dychwelyd i'r person a'u darparodd cyn gynted ag y bo'n ymarferol – a ar ôl i'r awdurdod cyfarwyddo roi hysbysiad o dan reoliad 14 nad yw'n bwriadu rhoi cyfarwyddyd; b ar ôl i'r ymchwiliad lleol, y mae'r dystiolaeth gaeedig yn ymwneud ag ef, ddod i ben; neu c ar ôl i'r Cynulliad Cenedlaethol hysbysu'r cynrychiolydd penodedig na fydd unrhyw ymchwiliad lleol, y mae'r dystiolaeth gaeedig yn ymwneud ag ef, yn cael ei gynnal, p'un bynnag yw'r olaf. 4 Pedwaredd swyddogaeth cynrychiolydd penodedig yw gwneud ceisiadau i'r llys ynghylch unrhyw un o swyddogaethau eraill y cynrychiolydd penodedig. 5 At ddibenion unrhyw un neu rai o'r swyddogaethau, caiff y cynrychiolydd penodedig drafod unrhyw fater sy'n ymwneud â'r dystiolaeth gaeedig neu'r dystiolaeth gaeedig bosibl– i â'r person sydd wedi darparu'r dystiolaeth gaeedig neu'r dystiolaeth gaeedig bosibl i'r awdurdod cyfarwyddo, neu, ii â pherson a bennir yn y cyfarwyddyd, neu berson o unrhyw ddisgrifiad a bennir ynddo. Cydnabod archiad am gyfarwyddyd 5 1 Caiff unrhyw berson ofyn am gyfarwyddyd drwy roi hysbysiad ysgrifenedig i'r awdurdod cyfarwyddo i'r diben hwnnw. 2 Cyn gynted ag y bo'n ymarferol ar ôl cael archiad am gyfarwyddyd, rhaid i'r awdurdod cyfarwyddo gydnabod mewn ysgrifen bod yr archiad wedi dod i law. Cyhoeddusrwydd 6 1 Cyn gynted ag y bo'n ymarferol ar ôl cael archiad am gyfarwyddyd, rhaid i'r awdurdod cyfarwyddo roi cyhoeddusrwydd i'r ffaith bod archiad wedi dod i law a hynny yn y modd a ragnodir gan y rheoliad hwn. 2 Yn achos archiad sy'n ymwneud â chais am ganiatâd cynllunio ar gyfer datblygiad– a sy'n gais Asesiad o'r Effaith Amgylcheddol y mae datganiad amgylcheddol yn dod gydag ef; b nad yw'n cydweddu â darpariaethau'r cynllun datblygu sydd mewn grym yn yr ardal y mae'r tir y mae'r cais yn ymwneud ag ef wedi'i leoli ynddi; neu c a fyddai'n effeithio ar hawl dramwy y mae Rhan 3 o'r Ddeddf Bywyd Gwyllt a Chefn Gwlad 1981 (hawliau tramwy cyhoeddus) yn gymwys iddi, rhaid rhoi cyhoeddusrwydd i'r archiad yn y modd a bennir ym mharagraff (3). 3 Rhaid rhoi cyhoeddusrwydd i archiad sy'n dod o dan baragraff (2) (“archiad paragraff (2)”) gan roi hysbysiad– a drwy ei arddangos ar y safle mewn un man o leiaf ar neu wrth ymyl y tir y mae'r cais am ganiatâd cynllunio yn ymwneud ag ef am gyfnod nad yw'n llai na 2 wythnos; a b drwy hysbyseb leol am 2 wythnos yn olynol ac yn gyfoes â'r cyfnod hysbysu yn is-baragraff (a). 4 Yn achos archiad am gyfarwyddyd nad yw'n archiad paragraff (2), os datblygiad mawr yw'r datblygiad arfaethedig y mae'r archiad yn ymwneud ag ef, rhaid rhoi cyhoeddusrwydd i'r archiad gan roi hysbysiad– a drwy ei arddangos ar y safle mewn un man o leiaf ar neu wrth ymyl y tir y mae'r cais yn ymwneud ag ef am gyfnod nad yw'n llai na 2 wythnos neu drwy gyflwyno'r hysbysiad i unrhyw berchennog neu feddiannydd cyffiniol; a b drwy hysbyseb leol am 2 wythnos yn olynol ac yn gyfoes â'r cyfnod hysbysu yn is-baragraff (a). 5 Mewn achos nad yw paragraff (2) na pharagraff (4) yn gymwys iddo, rhaid rhoi cyhoeddusrwydd i archiad am gyfarwyddyd gan roi hysbysiad– a drwy ei arddangos ar y safle mewn un man o leiaf ar neu wrth ymyl y tir y mae'r cais am ganiatâd cynllunio yn ymwneud ag ef am gyfnod nad yw'n llai na 2 wythnos; neu b drwy gyflwyno'r hysbysiad i unrhyw berchennog neu feddiannydd cyffiniol. 6 Rhaid i hysbysiad a roddir o dan baragraffau (3), (4) neu (5)– a nodi bod archiad am gyfarwyddyd wedi'i wneud; b nodi bod modd cyflwyno i'r awdurdod cyfarwyddo, yn y cyfeiriad a bennir yn yr hysbysiad, sylwadau ysgrifenedig ynghylch a ddylai cyfarwyddyd gael ei roi; a c pennu'r dyddiad erbyn pryd y mae rhaid i unrhyw sylwadau o'r fath gael eu cyflwyno i'r awdurdod cyfarwyddo (sef dyddiad nad yw'n llai na 2 wythnos o'r dyddiad y rhoddir yr hysbysiad). 7 Pan fo'r hysbysiad, heb fod unrhyw fai ar yr awdurdod cyfarwyddo nac unrhyw fwriad ganddo i wneud hynny, wedi'i dynnu ymaith, wedi'i guddio neu wedi'i ddifwyno cyn bod y cyfnod o 2 wythnos y cyfeirir ato ym mharagraff (3)(a), (4)(a)(i) neu (5)(a) wedi treiglo, rhaid ymdrin â'r awdurdod cyfarwyddo fel un sydd wedi cydymffurfio â gofynion y paragraff perthnasol os yw wedi cymryd camau rhesymol i ddiogelu'r hysbysiad ac, os oes angen, i roi hysbysiad newydd yn ei le. 8 Yn y rheoliad hwn– mae i'r term “cais Asesiad o'r Effaith Amgylcheddol” yr ystyr a roddir i “EIA application” yn rheoliad 2 o Reoliadau Cynllunio Gwlad a Thref (Asesu Effeithiau Amgylcheddol) (Cymru a Lloegr) 1999 , ac ystyr “datganiad amgylcheddol” (“environmental statement”) yw datganiad y mae'r ceisydd yn cyfeirio ato fel datganiad amgylcheddol at ddibenion y Rheoliadau hynny; ystyr “datblygiad gwastraff” (“waste development”) yw unrhyw ddatblygiad gweithredol a gynlluniwyd i gael ei ddefnyddio'n gyfan gwbl neu'n bennaf at ddibenion trin, storio, prosesu neu waredu gwastraff neu ddeunyddiau gwastraff, neu newid defnydd yn sylweddol iddynt; ystyr “datblygiad mawr” (“major development”) yw datblygiad sy'n cynnwys unrhyw un neu fwy o'r canlynol– cloddio am fwynau a'u gweithio neu ddefnyddio tir ar gyfer dyddodion gweithio mwynau; datblygiad gwastraff; darparu tai annedd– pan fo nifer y tai annedd sydd i'w darparu yn 10 neu fwy; neu pan fo'r gwaith datblygu i'w gyflawni ar safle y mae ei arwynebedd yn 0.5 hectar neu fwy ac nad yw'n hysbys a yw'r datblygiad yn dod o dan baragraff (c)(i); darparu adeilad neu adeiladau pan fo'r arwynebedd llawr sydd i'w greu gan y datblygiad yn 1,000 metr sgwâr neu fwy; neu gwaith datblygu sy'n cael ei gyflawni ar safle y mae ei arwynebedd yn 1 hectar neu fwy; ystyr “drwy ei arddangos ar y safle” (“by site display”) yw drwy osod yr hysbysiad gan ei roi'n sownd i rywbeth, ei leoli a'i arddangos yn y fath fodd ag i beri iddo fod yn hawdd i'w weld a'i ddarllen gan aelodau o'r cyhoedd; ystyr “drwy hysbyseb leol” (“by local advertisement”) yw– cyhoeddi'r hysbysiad mewn papur newydd sy'n cylchredeg yn y gymdogaeth y mae'r tir y mae'r cais yn ymwneud ag ef wedi'i leoli ynddi; a pan fo'r awdurdod cyfarwyddo yn cynnal gwefan at ddibenion hysbysebu ceisiadau, drwy gyhoeddi hysbysiad ar y wefan honno; ystyr “perchennog neu feddiannydd cyffiniol” (“adjoining owner or occupier”) yw unrhyw berchennog neu feddiannydd unrhyw dir sy'n cyffinio â'r tir y mae'r cais yn ymwneud ag ef; ac nid yw “tŷ annedd” (“dwellinghouse”) yn cynnwys adeilad sy'n cynnwys un neu ragor o fflatiau, na fflat sydd wedi'i gynnwys o fewn adeilad o'r fath. Gwybodaeth i'w hanfon at y partïon 7 1 Cyn gynted ag y bo'n ymarferol ar ôl i hysbysiad o'r archiad am gyfarwyddyd gael ei roi yn unol â rheoliad 6, rhaid i'r awdurdod cyfarwyddo– a hysbysu'r cynrychiolydd penodedig yn ysgrifenedig o'r dyddiad y mae rhaid i unrhyw sylwadau ysgrifenedig ynghylch a ddylid rhoi cyfarwyddyd ddod i law'r awdurdod cyfarwyddo (sef dyddiad nad yw'n llai na 6 wythnos o'r dyddiad y mae'r hysbysiad i'r cynrychiolydd penodedig yn cael ei roi); a b anfon ar yr un pryd gopi o'r hysbysiad y cyfeirir ato yn is-baragraff (a) at y parti arall. 2 Cyn gynted ag y bo'n ymarferol ar ôl cael ei hysbysu gan y cynrychiolydd penodedig bod y cynrychiolydd penodedig wedi derbyn cyfarwyddiadau gan y person yr effeithir arno, rhaid i'r awdurdod cyfarwyddo anfon at y cynrychiolydd penodedig– a copi o'r archiad am gyfarwyddyd; a b pan fo'r dystiolaeth gaeedig bosibl yn cynnwys tystiolaeth ddogfennol neu ddatganiad ysgrifenedig o dystiolaeth y person sy'n bwriadu rhoi tystiolaeth lafar, copi o'r dystiolaeth honno. Gweithdrefn sylwadau ysgrifenedig 8 1 At ddibenion y Rheoliadau hyn, sylwadau ysgrifenedig y person sy'n gwneud yr archiad am gyfarwyddyd sy'n ffurfio'r archiad am gyfarwyddyd. 2 Rhaid i'r awdurdod cyfarwyddo, cyn gynted ag y bo'n ymarferol ar ôl iddo gael y sylwadau ysgrifenedig, anfon– a copi o unrhyw sylwadau ysgrifenedig a gyflwynwyd iddo gan y cynrychiolydd penodedig at y parti arall; a b copïau o unrhyw sylwadau ysgrifenedig a gyflwynwyd iddo gan bersonau yn unol â rheoliad 6(6)(b) at y partïon. 3 Os yw'r naill barti neu'r llall yn cyflwyno unrhyw sylwadau pellach, rhaid i'r awdurdod cyfarwyddo, cyn gynted ag y bo'n ymarferol ar ôl iddynt ddod i law, anfon copi ohonynt at y parti arall. 4 Rhaid i'r awdurdod cyfarwyddo fynd ati i benderfynu ar archiad am gyfarwyddyd gan gymryd i ystyriaeth ddim ond y sylwadau sydd wedi'u cyflwyno o fewn y terfynau amser perthnasol. 5 Ym mharagraff (4) ystyr “terfynau amser perthnasol” yw'r terfynau amser a ragnodir gan reoliadau 6(6)(c) a 7(1)(a) neu, pan fo'r awdurdod cyfarwyddo wedi arfer ei bŵer o dan reoliad 14, unrhyw derfyn amser diweddarach. Penderfyniad i gynnal gwrandawiad a dyddiad y gwrandawiad 9 1 Pan fo'r awdurdod cyfarwyddo o'r farn y gellid datrys un neu ragor o faterion ynglŷn â'r archiad yn fwy boddhaol drwy gynnal gwrandawiad y byddai'r partïon yn bresennol ynddo, rhaid iddo roi hysbysiad ysgrifenedig yn unol â hynny i'r partïon. 2 Rhaid i'r dyddiad a bennir gan yr awdurdod cyfarwyddo ar gyfer cynnal gwrandawiad beidio â bod yn hwyrach na 6 wythnos ar ôl dyddiad yr hysbysiad y cyfeiriwyd ato ym mharagraff (1). 3 Oni fydd yr awdurdod cyfarwyddo yn cytuno gyda'r partïon ar gyfnod hysbysu llai, rhaid iddo roi iddynt ddim llai na 2 wythnos o hysbysiad ysgrifenedig o'r dyddiad, yr amser a'r lle a bennwyd ganddo ar gyfer cynnal y gwrandawiad. 4 Caiff yr awdurdod cyfarwyddo amrywio'r dyddiad a bennir ar gyfer cynnal y gwrandawiad, p'un a yw'r dyddiad a amrywir o fewn y cyfnod o 6 wythnos a grybwyllwyd ym mharagraff (2) neu beidio; ac mae paragraff (3) yn gymwys i amrywiad o ran dyddiad yn yr un modd ag yr oedd yn gymwys i'r dyddiad a bennwyd yn wreiddiol. 5 Caiff yr awdurdod cyfarwyddo amrywio'r amser neu'r lle ar gyfer cynnal gwrandawiad a rhaid iddo roi i'r partïon yr hysbysiad hwnnw y mae'n ymddangos iddo ei fod yn rhesymol o unrhyw amrywiad. Y weithdrefn ar gyfer gwrandawiad 10 1 Oni ddarperir fel arall yn y Rheoliadau hyn, rhaid i'r awdurdod cyfarwyddo benderfynu'r weithdrefn mewn gwrandawiad. 2 Rhaid i wrandawiad fod ar ffurf trafodaeth sy'n cael ei harwain gan yr awdurdod cyfarwyddo a chaniateir croesholi os yw'r awdurdod cyfarwyddo o'r farn ei fod yn angenrheidiol i sicrhau archwiliad trylwyr o'r prif faterion. 3 Ar ddechrau'r gwrandawiad rhaid i'r awdurdod cyfarwyddo nodi beth, yn ei farn ef, yw'r prif faterion sydd i'w hystyried yn y gwrandawiad a nodi unrhyw faterion y bydd angen iddo gael esboniad pellach arnynt gan y partïon. 4 Nid oes dim ym mharagraff (3) sy'n atal y partïon rhag cyfeirio at faterion y maent yn credu eu bod yn berthnasol i'r broses o ystyried yr archiad am gyfarwyddyd ond nad oeddent yn faterion a nodwyd gan yr awdurdod cyfarwyddo yn unol â'r paragraff hwnnw. 5 Caiff yr awdurdod cyfarwyddo– a mynd yn ei flaen i gynnal gwrandawiad yn absenoldeb unrhyw barti; b cymryd i ystyriaeth unrhyw sylw ysgrifenedig neu dystiolaeth ysgrifenedig neu unrhyw ddogfen arall y mae wedi'i chael oddi wrth unrhyw berson cyn bod gwrandawiad yn agor neu yn ystod y gwrandawiad ar yr amod bod yr awdurdod cyfarwyddo yn ei ddatgelu neu ei datgelu yn y gwrandawiad; ac c o bryd i'w gilydd ohirio gwrandawiad ac, os cyhoeddir dyddiad, amser a lle'r gwrandawiad sy'n cael ei ohirio yn y gwrandawiad cyn y gohiriad, ni fydd angen hysbysiad pellach. 6 Pan fydd yn gwneud ei benderfyniad, caiff yr awdurdod cyfarwyddo anwybyddu unrhyw sylwadau ysgrifenedig, tystiolaeth neu ddogfen arall sy'n dod i law ar ôl diwedd y gwrandawiad. Amser ychwanegol 11 Ar unrhyw adeg mewn unrhyw achos penodol caiff yr awdurdod cyfarwyddo ganiatáu amser ychwanegol ar gyfer cymryd unrhyw gam sy'n ofynnol ei gymryd neu y galluogir ei gymryd yn rhinwedd y Rheoliadau hyn, a dehonglir yn unol â hynny gyfeiriadau yn y Rheoliadau hyn at ddiwrnod erbyn pryd, neu gyfnod o fewn pryd, y mae'n ofynnol cymryd unrhyw gam neu y galluogir ei gymryd. Hysbysiadau drwy'r post 12 Caniateir i hysbysiadau neu ddogfennau y mae'n ofynnol neu yr awdurdodir eu hanfon o dan y Rheoliadau hyn gael eu hanfon neu eu darparu– a drwy'r post; neu b drwy ddefnyddio cyfathrebu electronig i anfon neu i ddarparu'r hysbysiad neu'r ddogfen (yn ôl y digwydd) at berson yn unrhyw gyfeiriad a bennir am y tro gan y person at y diben hwnnw. Tynnu'n ôl gydsyniad i ddefnyddio cyfathrebu electronig 13 Pan na fo person bellach yn fodlon derbyn defnyddio cyfathrebu electronig at unrhyw ddiben o dan y Rheoliadau hyn y gellir ei gyflawni'n electronig, rhaid i'r person roi hysbysiad ysgrifenedig– a yn tynnu'n ôl unrhyw gyfeiriad yr hysbyswyd yr awdurdod cyfarwyddo ohono at y diben hwnnw; neu b yn dirymu unrhyw gytundeb a wnaed gyda'r awdurdod cyfarwyddo at y diben hwnnw, a bydd y cam hwnnw o dynnu'n ôl neu ddirymu yn derfynol a daw yn weithredol ar ddyddiad a bennir gan y person yn yr hysbysiad ond heb fod yn llai na 7 niwrnod ar ôl y dyddiad y rhoddir yr hysbysiad. Hysbysu o benderfyniad 14 1 Cyn gynted ag y bo'n ymarferol ar ôl penderfynu a ddylid rhoi cyfarwyddyd neu beidio, rhaid i'r awdurdod cyfarwyddo hysbysu unrhyw berson a gyflwynodd sylwadau iddo mewn perthynas â'r cyfarwyddyd o'i benderfyniad; ond nid oes dim yn y paragraff hwn sy'n ei gwneud yn ofynnol neu sy'n caniatáu i'r awdurdod cynorthwyo roi rhesymau dros ei benderfyniad, os byddai rhoi rhesymau yn arwain at ddatgeliad cyhoeddus o dystiolaeth gaeedig. 2 Pan fo cyfarwyddyd yn cael ei roi, rhaid i'r awdurdod cyfawryddo anfon, yr un pryd ag y bydd yn hysbysu o'i benderfyniad yn unol â pharagraff (1), gopi o'r cyfarwyddyd at y cynrychiolydd penodedig a'r person a wnaeth archiad am y cyfarwyddyd. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 D. Elis-Thomas Llywydd y Cynulliad Cenedlaethol 23 Mai 2006